Schwarzenegger oor SA, fiksheid en geheim tot sukses | Maroela Media
Arnold Schwarzenegger en sy seun Joseph (Foto: Instagram)
Arnold Schwarzenegger het in 'n vraag-en-antwoord-sessie op Jacaranda FM vertel oor sy verhouding met Suid-Afrika, sy soettand en of hy ooit vir Amerikaanse president sal staan.
Die 71-jarige liggaamsbouer, akteur en voormalige politikus was onlangs in Suid-Afrika vir sy sportgeleentheid, die Arnold Classics Africa, wat van 17 tot 19 Mei in Johannesburg aangebied is.
Die Arnold Classics is 'n jaarlikse multisport-gebeurtenis ter viering van die verskeidenheid van sportsoorte. Meer as 47 verskillende sportsoorte is ten toon gestel, onder meer akrobatiese gimnastiek, boogskiet, pluimbal, vlugbal en stoei.
Schwarzenegger was in die nuus nadat op video vasgevang is hoe 'n man hom by dié geleentheid hard in die rug skop.
Voor dié insident het Schwarzenegger-aanhangers egter 'n gulde geleentheid gehad om in 'n vraag-en-antwoord-sessie op Jacaranda FM alles te vra wat hulle nog altyd van hom wou geweet het:
Hoe het jou rolmodel, Reg Park, jou 'n aanhanger van Suid-Afrika gemaak?
"Ek kom al hierheen vandat ek 19 jaar oud is. Reg Park [ook 'n liggaamsbouer en akteur wat in 2007 oorlede is], is my rolmodel en het sy familie hier grootgemaak. Hy het alles gehad wat ek graag wou hê: sy liggaamsbou-loopbaan, sy rolprentloopbaan, sy besigheidsloopbaan én 'n wonderlike familie. Ek wou by hom leer hoe om dit te doen. Ek het Suid-Afrika sien verander van apartheid tot hoe dit nou is."
Hoekom is jy passievol oor die Arnold Classics?
"Ek was nog altyd passievol oor die bemarking van gesondheid en fiksheid. Ek voel dat wanneer jy 'n bekende is, jy jou invloed vir 'n goeie doel moet gebruik. Ek wil vir almal die reg gee om fiks en gesond te wees en om die geleentheid te kry om aan sport deel te neem. Ons het al baie met gestremdes ook gewerk.
"Ons wil almal insluit eerder as om vir kinders te sê hulle is byvoorbeeld te jonk om in die gimnasium te oefen omdat jou versekeringspolis dit nie toelaat nie. Ek dink enigeen moet die geleentheid kry om te oefen en om op dieselfde manier hanteer te word."
Arnold Schwarzenegger en sy seun Patrick (Foto: Instagarm)
Hoe inspireer jy mense om jou?
"Mense koop in op my manier van dink. Hulle weet ek is 'n doener en nie 'n prater nie. Ek haat dit om tyd te mors deur te veel oor goed te praat, ek dóén dit eerder. En dit is dieselfde in die bemarking van fiksheid of die bemarking van 'n skoon omgewing. Baie politici praat baie, maar daar is niks aksie nie. Ek probeer altyd druk om te sê: 'Kom ons doen dit'."
"Wanneer mens groot doelstellings stel, gaan mense jou altyd mal noem. Toe ek 'n liggaamsbouer wou wees, het hulle gesê ek kan nie want ek kom van Oostenryk en dáár is mense geken vir sokker en ski, nie vir liggaamsbou nie. Toe ek 'n bekende akteur in 'n fliek wou wees, het hulle gesê ek sal dit nie maak nie, want dis te moeilik om my naam uit te spreek, my aksent is te sterk en my liggaam is te groot. Toe ek vir goewerneur wou staan, het hulle weer gesê ek is mal.
"Ek sê net altyd mens moet honger bly vir sukses. Dit is beter om kanse te vat. En as jy dit nie maak nie, dan staan jy maar net op en jy stof jouself af. Ek vind groot vreugde in kanse vat."
Het jy dae wat jy net eet wat jy wil?
"Ja. Ons het op pad Suid-Afrika toe in Londen vasgesit. Aanvanklik was ons jammer dat ons vlug vertraag is, maar toe ons na die nagereg kyk by die plek waar ons gewag het, het ons weer bly geraak. Want toe beteken dit net ons het vier ekstra ure om nagereg te eet, en ek het dit met 'n groot glimlag op my gesig gedoen."
Sal jy ooit vir president staan?
In die VSA word ek nie toegelaat [om dit te doen] nie. Om vir president te staan moet jy in Amerika of op Amerikaanse grond gebore wees. Ek het selfs probeer uitvind of my ma nie dalk 'n verhouding met een of ander soldaat gehad het nie, maar dit het ook nie gewerk nie!
"Maar die realiteit is dat jy baie goeie verandering kan maak buite die presidensie, jy hoef nie president te wees om 'n verskil te maak nie."
Haal my hoed af vir hom!
Hoop hy voel beter na daai flying kick in die rug wat hy hier op Suid-Afrikaanse grond gekry het…dit was n rug-breker….so uit die bloute uit..kon "spinal" gewees het…en body-guard staan en slaap lekker….